C 132/58
DA
Den Europæiske Unions Tidende
14.4.2023
Onsdag den 5. oktober 2022
T.
der henviser til, at afskovning, land grabbing, overudnyttelse af naturressourcer og udvindingsaktiviteter, herunder fra organiserede kriminelle gruppers side, har en betydelig indvirkning på vandniveauet i floder og søer, ændrer vandcyklussen og bidrager til udtørring af floder og søer samt til forurening af de udnyttede områder;
U.
der henviser til, at ferskvandsøkosystemer, til trods for at de dækker mindre end 1 % af jordens overflade, rummer mere end 10 % af alle arter og skrøbelig biodiversitet; der henviser til, at omtrent 70 % af verdens ferskvand bruges inden for landbruget, mens resten fordeler sig mellem anvendelse til industrielle formål (19 %), først og fremmest inden for fødevarer, tekstil og energi, industri, kemiindustri, farmaceutisk industri og minedrift, og til brug i private husholdninger (11 %), herunder som drikkevand;
V.
der henviser til, at sunde økosystemer gør det muligt at forbedre kvantiteten og kvaliteten af vand og samtidig øge modstandsdygtigheden over for klimaændringer;
W. der henviser til, at landbruget er den største forbruger af verdens ferskvandsressourcer; der henviser til, at en tredjedel af den dyrkbare landbrugsjord på globalt plan er udlagt til produktion af dyrefoder; der henviser til, at FAO's rapport fra 2020 med titlen »The State of Food and Agriculture — Overcoming water challenges in agriculture« antyder, at fødevareproduktivitet og indkomster i landdistrikterne kan forbedres betydeligt gennem investeringer i nye kunstvandingssystemer eller tilpasning og modernisering af eksisterende vandingssystemer, og at dette bør kombineres med forbedrede vandforvaltningspraksisser, herunder forbedrede landbrugsmetoder; der henviser til, at land grabbing har negative konsekvenser for vandtilgængeligheden og -kvaliteten, fratager lokalsamfundene deres vandkilder og krænker deres menneskeret til sikkert drikkevand; X.
der henviser til, at energisektoren for nuværende står for 10 % af verdens udvinding af vand, og at det anslås, at vandforbruget i energisektoren inden 2040 vil øges med omkring 60 %;
Y.
der henviser til, at visse grove og i mange tilfælde ulovlige udvindingsindustrier har en betydelig indvirkning på ressourcerne af overfladevand og grundvand, på forureningen og på nedbrydelsen af gletsjere, skove, vådområder, floder og andre vandkilder, der er af afgørende betydning for befolkningernes forbrug;
Z.
der henviser til, at tekstilindustrien er en af de sektorer i verden, der forbruger mest vand, og at tøj og tekstiler produceres i nogle af de egne i verden, der har den største knaphed på vand; der henviser til, at denne industri er klassificeret som den næstmest forurenende på verdensplan, og at en stor del af den pågældende forurening ender i vandmiljøet; der henviser til, at Kommissionen planlægger at vedtage »EU-strategien for bæredygtige tekstiler« i første kvartal af 2022, som har til formål at hjælpe EU med at bevæge sig i retning af en cirkulær økonomi, hvor tekstilprodukter er udformet til at holde i længere tid og være genbrugelige, reparérbare, genanvendelige og energieffektive;
AA. der henviser til, at den voksende efterspørgsel efter vand fører til overudnyttelse af ressourcerne, og at knapheden på vand har gjort det til en omstridt ressource; der henviser til, at FN forventer, at der senest i 2025 vil være konflikter om vand i omkring 300 områder i verden; AB. der henviser til, at indsatsen for at beskytte vand er under angreb, og at underminering af vandkvaliteten er gjort til en strafbar handling i mange lande; der henviser til, at miljø- og vandrettighedsforkæmpere i de seneste år har været udsat for et stadigt stigende antal angreb, herunder drab, kidnapninger, tortur, kønsbaseret vold, trusler, chikane, intimidering, smædekampagner, kriminalisering, juridisk chikane, tvangsudsættelser og fordrivelse, og der henviser til, at der er et presserende behov for at støtte dem proaktivt og beskytte deres liv og sikkerhed; der henviser til, at flere finalister til Sakharovprisen for tankefrihed er under angreb på grund af den rolle, som de spiller i forbindelse med beskyttelsen af vand og fælles goder; der henviser til, at forkæmpere for vandet i Guapinol-floden blev holdt fængslet i mere end to år, før de blev løsladt; der henviser til, at Lolita Chávez har været i eksil i fire år på grund af sit forsvar af territoriet mod vandkraftværkers aktiviteter i Iximulew (Guatemala); der henviser til, at Berta Cáceres blev myrdet i 2016 på grund af sit forsvar af floderne Blanco og Gualcarque, og at de, der beordrede forbrydelsen, endnu ikke er blevet dømt; AC. der henviser til, at over en tredjedel af de jord- og miljøforkæmpere, som er blevet myrdet i hele verden mellem 2015 og 2019, ifølge Global Witness tilhørte oprindelige befolkningsgrupper, hvis kompetencer vedrørende forvaltning af jord og vand er afgørende for bekæmpelsen af klimakrisen og tabet af biodiversitet; AD. der henviser til, at nægtelse af adgang til vand og ødelæggelse af vandinfrastrukturer er en ofte anvendt taktik fra besættelsesmagters side til at annektere besatte områder og fordrive befolkningen fra dens jord;